اوزاق دوغو و آمریکا قاره‌سیندن تورکیه‌یه گلن توریستلر، کۆلتورل و شهر تورلارینا، آوروپالی توریستلر دنیز-قوم-گونش توریزمینه، اورتادوغولو توریستلر ایسه طبیعت تورلارینا اوستونلوک وئریرلر.
تورکیه سیاحت آژانسلاری بیرلیگینین (تورساب) باشقانی فیروز باغلیکایا، ۲۰۲۲-جی ایلین ژانویه-آگوست دؤورونده ان چوخ توریست گؤندرن اؤلکه‌نین ۳،۸ میلیون قوناق ایله آلمانیا اولدوغونو، آلمانیانی ۳ میلیون قوناق ایله روسیا و ۲،۳ میلیون قوناق ایله اینگیلتره‌نین تعقیب ائتدیگینی بیلدیررک، آمریکا و اسرائیل بازاریندان توپلام ۱،۱ میلیون اینسانین قوناق ائدیلدیگینه دقت چکدی.
تورکیه‌یه گلن خاریجی توریست سایسینین، ۲۰۲۲.جی ایلین ژانویه-آگوست دؤنمی اعتباری ایله ۲۹ میلیون ۳۳۴ مین ۶۵۲ نفره یوکسلدیگینی بیلدیره‌ن باغلیکایا،
"۲۰۲۲.جی ایلینی ۴۴ میلیون توریست و ۳۴ میلیارد دلار توریزم گلیری ایله بیتیره‌جگیمیزی دۆشونوروک" دئدی.
تورکیه‌نین توریزمده دنیز-قوم-گونش توریزمی ایله یاناشی، کۆلتور، ساغلیق، گاسترونومی، گمی، ایدمان، قیش، طبیعت و ماجرا توریزمی کیمی بیر چوخ فرقلی توریزم بؤلومو چئشیدینه صاحیب اولدوغونو خاطیرلادان باغلیکایا،
"اوزاق دوغو و آمریکا قاره‌سیندن گلن قوناقلاریمیز داها چوخ کۆلتورل تورلارا اوستونلوک وئررکن، آوروپا اؤلکه‌لرین‌دن گلن قوناقلاریمیز دنیز-قوم-گونش توریزمی ایله بیلینن بؤلگه‌لریمیزه ماراق گؤستریرلر. اورتادوغو بازارین‌دان گلن قوناقلاریمیز طبیعت تورلاریندا ایشتیراک ائدیرلر. ایران‌دان گلن قوناقلاریمیز ایستانبول، قونیا، وان کیمی بؤلگه‌لره ماراق گؤستریرلر" دئدی.
